Hvordan forsterkes skolebibliotekarens rolle i fagfornyelsen?

Hva er bibliotekarens kompetanse?

En bibliotekars spesialkompetanse er å organisere, lagre og gjenfinne informasjon, samt litteratur- og kulturformidling.

Hva er skolebibliotekarens spesialkompetanse?

I tillegg til å ha kompetanse på å organisere, lagre og gjenfinne informasjon, samt innen litteratur og kulturformidling, har skolebibliotekarene satt seg inn i læreplanene. De har også satt seg inn i litteratur som passer for elevgruppen og kan formidle den. De kan gi tips til hva slags litteratur som passer til aldersgruppen, til elevens faglige nivå og forutsetninger. I tillegg kan en skolebibliotekar skreddersy opplegg til undervisningen i samarbeid med læreren.

Hvordan kan denne kompetansen være til nytte i skolen?

Bibliotekarkompetansen er nyttig fordi en bibliotekar er spesialist på å innhente, tilrettelegge og tilgjengeliggjøre informasjon. Dette gjør at bibliotekaren kan være en god bidragsyter både i å finne alternative undervisningskilder, sekundærlitteratur for elevene, og til å undervise i informasjonskompetanse. Bibliotekaren er også spesialisert innen litteraturformidling, og kan være en sentral bidragsyter i å utvikle elevenes leseferdigheter.

Skolebibliotekarens rolle forsterkes i fagfornyelsen gjennom:

Tverrfaglige tema: Demokrati og medborgerskap, Folkehelse og livsmestring og Bærekraftig utvikling

Skolebibliotekaren kan gjennom å bygge opp en mediesamling som gjenspeiler samfunnssituasjonen, presentere ulike perspektiver på aktuelle saker. Dette gir elevene et bedre grunnlag for å øve opp evnen til kritisk tenkning og etisk bevissthet.

Kompetanse i kritisk tenkning og etisk bevissthet gir elevene kompetanse og ferdigheter som kan gjøre dem til aktive samfunnsborgere.

Skolebibliotekaren skal sørge for at biblioteket er en inkluderingsarena hvor elever og ansatte kan møtes på tvers av fagområder, klasser og funksjonsnivå, og bidrar til et godt psykososialt skolemiljø. Dette gjøres blant annet ved å tilrettelegge for læring, deling, kreativitet, debatt og opplevelse, og ved å sørge for at biblioteket er et sted for avkobling for skolens elever og ansatte (Rogaland fylkeskommune 2017).

Utlån av bøker er gjenbruk. Gjennom økt kunnskap kan skolebibliotekaren bidra til større miljøbevissthet. I FNs bærekraftsmål nr 4 God utdanning, står det: "Sikre inkluderende, rettferdig og god utdanning og fremme muligheter for livslang læring for alle" (FN 2015). Ved å veilede elevene kan skolebibliotekaren bidra til å utjevne sosiale skiller og til at alle elevene får like god opplæring tilrettelagt ut fra sine forutsetninger. Det vil si tilgang til læremidler og informasjon tilpasset til elevens faglige nivå.

Kildekritikk, søketeknikk og kritisk tenkning

Fagfornyelsen og nye læreplaner har et forsterket fokus på at elevene skal kunne vurdere ulike kilder og tenke kritisk.Den kritiske refleksjonen skal bygge på fagkunnskap. Detteutdypes i Overordnet del, og det nye kompetansebegrepet oppsummerer dette slik: *“Kompetanse er å kunne tilegne seg og anvende kunnskaper og ferdigheter til å mestre utfordringer og løse oppgaver i kjente og ukjente sammenhenger og situasjoner. Kompetanse innebærer forståelse og evne til refleksjon og kritisk tenkning”* (Utdanningsdirektoratet 2020a)En fagutdannet skolebibliotekar har en informasjonspesialist sitt perspektiv på kildekritikk og informasjonskompetanse og kan veilede elevene i hvordan de skal innhente og vurdere informasjon kritisk.

Grunnleggende digitale ferdigheter

Fagplanen for samfunnsfag viser et tydelig eksempel på hva som forventes av digitale ferdigheter**:** *“Digitale ferdigheiter i samfunnsfag inneber å kunne bruke digitale verktøy til å finne, behandle og navigere i digitale kjelder, utøve digital kjeldekritikk og velje ut relevant informasjon”(Utdanningsdirektoratet 2020b)*

Dagens elever har tilgang til et hav av informasjon. Ikke all informasjon er pålitelig (falske nyheter / fake news), og derfor er det viktig at elevene får opplæring i hvordan å være kildekritiske og velge ut relevant informasjon. Skolebibliotekaren er, med sin kompetanse, en naturlig bidragsyter i elevenes opplæring i digitale ferdigheter.

Dybdelæring

I den nye læreplanen defineres dybdelæring som det å gradvis utvikle kunnskap og varig forståelse av begreper, metoder og sammenhenger i fag og mellom fagområder.

En slik fordypning krever tilgang til litteratur og informasjon, i tillegg til kildekritiske evner. Bibliotekaren formidler kilder og er en ressurs i skolemiljøet som kan se sammenhengen mellom fag og kunnskapsområder. Bibliotekarens kompetanse vil være nyttig både for elever og lærere for å oppnå dybdelæring.

Læringsmiljø

Ved å tilby aktuelle bibliotektjenester er bibliotekaren en ressurs og en medspiller i skolens arbeid med å skape et godt læringsmiljø. Biblioteket som fysisk rom for læring fyller behovet for ulike arbeidsmetoder: Stille/individuelle arbeidsplasser, arbeidsplasser for grupper og som en sosial læringsarena. Bibliotekaren er fysisk og digitalt til stede som veileder. I skolemiljøet er bibliotekaren en ressurs når elevene skal utvikle egnelæringsstrategier og lære å lære. Bibliotekets samling av medier og digitale kilder formidles og tilpasses den enkelte elevs forutsetning og behov. Dette gir gode rammer for læring.

Litteraturformidling, leseferdigheter og leseglede

I de grunnleggende ferdighetene for norskfaget står det følgende om lesing:  “ Å kunne lese i norsk innebærer å lese både på papir og digitalt. Det innebærer å kunne lese og reflektere over skjønnlitteratur og sakprosa, å beherske lesestrategier tilpasset formålet med lesingen og å kunne vurdere tekster kritisk.”  (Utdanningsdirektoratet 2020c)

Leseferdigheter er viktig for læring. Med relasjon til eleven, samt kunnskap om litteratur og formidling kan bibliotekaren ved å finne rett bok til rett person til rett tid også bidra til å skape leseglede. Formidling av litteratur kan foregå både digitalt og fysisk, og av både digitale og fysiske tekster.

Professor Joron Phil sier at for å skape leseglede må lærere og bibliotekarer samarbeide, og at gode leseopplevelser skaper leseglede. Videre sier hun: “- Til det trengs tilgang til interessevekkende skjønnlitteratur og faglitteratur i gode skolebibliotek og folkebibliotek. Den raske kunnskapsutviklingen, digitaliseringen og internasjonal migrasjon skaper et stort behov for et bredt og oppdatert utvalg av litteratur i skolebibliotek og klasserom, og tid til å lese på skolen”. (Phil 2017)

Konkrete eksempler på prosjekter og metoder, tverrfaglig samarbeid, yrkesretting, tverrfaglige tema

* Når klasser har prosjektarbeid eller arbeider med tverrfaglige tema, kan bibliotekaren bidra med å formidle både fysisk og digitalt materiale som gir ulike perspektiver på tema.
* Bibliotekaren kan finne frem litteratur og film som kan benyttes i tverrfaglige temaer som dekker læreplanmål i ulike fag, og som gir rom for dybdelæring. Eksempel på dette er romanen Gift av Kielland. Den kan brukes i et tverrfaglig prosjekt i samfunnsfag, historie, religion og norsk. Hvor man gjennom å benytte seg av denne boken kan dekke flere læreplanmål.
* I engelsk på Restaurant og matfag vg1 kan elevene lese engelske romaner som handler om mat. Deretter kan de lage noen av disse matrettene, og på den måten jobbe tverrfaglig.
* I naturfag kan bibliotekar undervise i søketeknikk, kildekritikk og bruk av kilder i forbindelse med kompetansemålet: “drøfte aktuelle helse- og livsstilsspørsmål og vurdere pålitelighet i informasjon fra ulike kilder”
* Leseprosjekt i Helse og oppvekstfag: Tekster som skildrer ulike typer sykdommer fra ulike perspektiver, for å hjelpe elevene til å bli bevisste på hvordan pasienter og pårørende opplever sykdomssituasjon. Dette kan være med på å gjøre elevene mer empatiske og etisk bevisste på sin rolle i hjelpeapparatet. Et eksempel er ved å lese bøker som handler om demens. Her er noen eksempler: “Elizabeth is missing”, ”Bestefar på rømmen”, “Skynd deg å elske”.

Læremidler og læringsressurser

Bibliotekaren har aktuell kompetanse til å forvalte skolens samling av læremidler på en hensiktsmessig måte. Med kunnskap om biblioteksystem, forlagsbransje, innkjøpsavtaler, boklister, fag og kjennskap til skolens behov, vil bibliotekaren kunne organisere utlån av læremidler og digitale lisenser. Dette vil gi skolen optimal utnyttelse av ressursene som brukes på læremidler.

Litteraturliste:

FN (2015) ”FN bærekraftsmål” Hentet 26.05,2020 fra: <https://www.fn.no/om-fn/FNs-baerekraftsmaal>

Phil, Joron (2017;26.februar) “Etterlyser mer bruk av skolebibliotekene i undervisningen”. Hentet 18.05.2020 fra

<https://forskning.no/boker-oslomet-partner/etterlyser-mer-bruk-av-skolebibliotekene-i-undervisningen/362684>

Rogaland Fylkeskommune (2017)” Strategi for en felles utvikling av IKT og bibliotektjenestene i skolen 2017 – 2025”  Hentet 26.05.2020 fra: <https://www.qmplus.com/qmplus/ShowFile/7979/0/0/0/0/Strategi_skolebibliotek_og_IKT.pdf?Company=rfk>

Utdanningsdirektoratet (2020a) “*Overordnet del: Kompetanse i fagene*”. Hentet 18.05.2020 fra: <https://www.udir.no/lk20/nor01-06/om-faget/grunnleggende-ferdigheter>

Utdanningsdirektoratet (2020b) “Samfunnskunnskap: Grunnleggjande ferdigheiter: Digitale ferdigheiter”  Hentet 18.05.2020 fra: <https://www.udir.no/lk20/sak01-01/om-faget/grunnleggende-ferdigheter>

Utdanningsdirektoratet (2020c) “Norsk: Fagets relevans og sentrale verdier”  Hentet 18.05.2020 fra: <https://www.udir.no/lk20/nor01-06/om-faget/fagets-relevans-og-verdier>